Fótbolti - Knattspyrnudeild ÍBV semur við Avni Pepa Knattspyrnuráð ÍBV hefur gengið frá tveggja ára samningi við leikmanninn Avni Pepa . Hann er 26 ára Kosovobúi með norskt ríkisfang . Avni hefur um langt árabil leikið í norsku úrvalsdeildinni með Start og Sandnes Ulf þar sem hann lék á sl. keppnistímabili . Hann lék árin 2007 - 2011 með Start og árin 2012 - 2014 með Sandnes Ulf , og á rúmlega 100 leiki að baki í norsku úrvalsdeildinni . Avni þekkir vel til Íslendinga en upphaflega steig hann sín fyrstu spor hjá Start þegar Jói Harðar , núverandi þjálfari ÍBV , var þar leikmaður . Síðar lék hann hjá Sandnes Ulf með Hannesi Halldórssyni , Hannesi Þ. Sigurðssyni og Eyjamanninum Eiði Aroni Sigurbjörnssyni . Avni leikur í hjarta varnarinnar og ætlað það hlutverk að styrkja varnarleik liðsins og koma með reynslu inn í lið ÍBV . Hann mun strax hefja æfingar með liðinu og leika sinn fyrsta leik með ÍBV sem allra fyrst . Avni verður mikilvægur hlekkur í því þriggja ára verkefni sem miðar að því að byggja upp öflugt lið ÍBV , sem hefur það markmið að ná betri árangri en undanfarin ár . Markmið félagsins og Jóhannesar Harðarsonar þjálfara liðsins , er að byggja upp lið sem leikur skemmtilega knattspyrnu , byggir á þeirri Eyjastemningu sem lið ÍBV á að byggja á , og síðast en ekki síst að efla yngri leikmenn liðsins . Við vonumst einnig til að stuðningsmenn ÍBV , nær og fjær , taki vel á móti Avni og hann muni upplifa sanna Eyjastemningu á leikjum ÍBV . Knattspyrnuráð ÍBV býður Avni velkominn á Eyjuna fögru og væntir mikils af honum .